জো পেশি

জোসেফ ফ্রাঙ্ক পেশি (ইংরেজি: Joseph Frank Pesci; জন্ম: ৯ ফেব্রুয়ারি ১৯৪৩) হলেন একজন মার্কিন অভিনেতা, কৌতুকাভিনেতা ও গায়ক। তিনি মাই কাজিন ভিনি (১৯৯২)-এ ভিনসেন্ত গাম্বিনি; হোম অ্যালোন ও হোম অ্যালোন টু: লস্ট ইন নিউ ইয়র্ক-এ হ্যারি লাইম; লিদাল উইপন চলচ্চিত্র ধারাবাহিকে লিও গেট্‌জ; এবং রবার্ট ডি নিরোর সাথে মার্টিন স্কোরসেজির রেজিং বুল (১৯৮০), গুডফেলাস (১৯৯০), ও ক্যাসিনো (১৯৯৫) চলচ্চিত্রে অভিনয় করে খ্যাতি অর্জন করেন। তিনি রেজিং বুল চলচ্চিত্রে জোই লামোত্তা চরিত্রে শ্রেষ্ঠ পার্শ্ব অভিনেতার জন্য একাডেমি পুরস্কারের মনোনয়ন লাভ করেন এবং গুডফেলাস চলচ্চিত্রে গ্যাংস্টার টমি ডিভিটো চরিত্রে অভিনয় করে এই পুরস্কার অর্জন করেন। কৌতুকাভিনেতা হিসেবে পেশি একাধিক বৃহৎ নির্মাণ ব্যয়ের চলচ্চিত্রে অভিনয় করেন, তন্মধ্যে রয়েছে ইজি মানি (১৯৮৩), ওয়ান্স আপন আ টাইম ইন আমেরিকা (১৯৮৪), মুনওয়াকার (১৯৮৮), জেএফকে (১৯৯১) এবং আ ব্রনক্স টেল (১৯৯৩)। তিনি ১৯৯৯ সালে অভিনয় থেকে অবসরের ঘোষণা দেন এবং এরপর থেকে অল্প কয়েকটি চলচ্চিত্রে কাজ করেছেন, তন্মধ্যে রয়েছে ২০০৬ সালে রবার্ট ডি নিরো পরিচালিত গোয়েন্দা থ্রিলার দ্য গুড শেপার্ড-এ ক্ষণিক চরিত্রাভিনয়, এবং মার্টিন স্কোরসেজির জীবনীমূলক অপরাধধর্মী দি আইরিশম্যান (২০১৯)। এছাড়া তিনি ভিনসেন্ট লাগার্দিয়া গাম্বিনি সিংস জাস্ট ফর ইউ অ্যালবাম প্রকাশ করেন। পেশি ১৯৪৩ সালের ৯ই ফেব্রুয়ারি নিউ জার্সির নিওয়ার্কে জন্মগ্রহণ করেন। তার পিতা অ্যাঞ্জেলো পেশি ছিলেন জেনারেল মটরসের ফোর্কলিফট চালক এবং মাতা মারিয়া মেস খণ্ডকালীন নাপিত হিসেবে কাজ করতেন। পেশি ইতালীয় বংশোদ্ভূত। তিনি নিউ জার্সির বেলভিলে বেড়ে ওঠেন এবং বেলভিল হাই স্কুলে পড়াশোনা করেন। পাঁচ বছর বয়স থেকেই পেশি নিউ ইয়র্কে বিভিন্ন মঞ্চনাটকে অভিনয় শুরু করেন। ১০ বছর বয়সে তাকে টেলিভিশন বিচিত্রানুষ্ঠান স্টার্টটাইম কিডস-এ নিয়মিত দেখা যেত। কিশোর বয়সে তার থেকে নয় বছরের বড় গায়ক ফ্র্যাঙ্কি ভ্যালি ও তার থেকে ১৫ বছরের বড় গায়ক টমি ডিভিটোর সাথে তার বন্ধুত্ব গড়ে ওঠে। ১৯৫৯ সালে ১৬ বছর বয়সে তিনি গায়ক-গীতিকার বব গুদিওর সাথে তাদের পরিচয় করিয়ে দেন। এই পরিচয় থেকেই দ্য ফোর সিজন্স সঙ্গীতদলের উৎপত্তি। ১৯৭৯ সালে পেশি মার্টিন স্কোরসেজি ও রবার্ট ডি নিরোর নিকট থেকে ফোন কল পান। তারা দ্য ডেথ কালেকটর ছবিতে তার কাজে মুগ্ধ হয়ে তাকে রেজিং বুল (১৯৮০) ছবিতে জোই লামোত্তা চরিত্রে অভিনয়ের প্রস্তাব দেন। পেশি এই ছবিতে অভিনয়ের জন্য প্রধান চরিত্রে সেরা নবাগত হিসেবে বাফটা পুরস্কার অর্জন করেন এবং শ্রেষ্ঠ পার্শ্ব অভিনেতার জন্য একাডেমি পুরস্কারের মনোনয়ন লাভ করেন। পরবর্তী কালে পেশি ডিয়ার মিস্টার ওয়ান্ডারফুল (১৯৮২), ইজি মানি (১৯৮৩) ও ইউরেকা (১৯৮৩) ছবিতে অভিনয় করেন। ১৯৮৪ সালে তিনি ওয়ান্স আপন আ টাইম ইন আমেরিকা ছবিতে পুনরায় ডি নিরোর সাথে অভিনয় করেন। পরের বছর স্বল্পদৈর্ঘ্য হাস্যরসাত্মক টিভি ধারাবাহিক হাফ নেলসন-এ গোয়েন্দা রকি নেলসন চরিত্রে অভিনয় করেন। ১৯৮৮ সালে পেশি মাইকেল জ্যাকসনের গান নিয়ে নির্মিত সঙ্গীতধর্মী অমনিবাস চলচ্চিত্র মুনওয়াকার (১৯৮৮)-এর ষষ্ঠ ও দীর্ঘতম খন্ড "স্মুদ ক্রিমিনাল"-এ অভিনয় করেন। তিনি গুডফেলাস (১৯৯০) চলচ্চিত্র দিয়ে পুনরায় স্কোরসেজি ও ডি নিরোর সাথে কাজ করেন। এতে তিনি গ্যাংস্টার টমি ডিভিটোর ভূমিকায় অভিনয় করেন। ছবিটিতে তার পুরনো বন্ধু ফ্রাঙ্ক ভিনসেন্টও অভিনয় করেন, পেশির চরিত্র ভিনসেন্টের চরিত্রটিকে খুন করেন যা চলচ্চিত্রের সবচেয়ে স্মরণীয় একটি দৃশ্য, ভিনসেন্টের চরিত্রটি তাকে বলে, "বাড়ি যাও এবং তোমার জুতা পালিশ করার বাক্সের খোঁজ কর।" পেশি তার অভিনয়ের জন্য শ্রেষ্ঠ পার্শ্ব অভিনেতার জন্য একাডেমি পুরস্কার অর্জন করেন এবং তার পুরস্কার গ্রহণকালে অস্কারের ইতিহাসের সবচেয়ে কম সময় স্থায়ী বক্তব্য প্রদান করেন, তিনি পুরস্কারের মঞ্চে উঠে বলেন, "এটা আমার জন্য গর্বের, ধন্যবাদ" এবং মঞ্চ ছেড়ে আসেন। তিনি লিদাল উইপন চলচ্চিত্র ধারাবাহিকে ১৯৮৯, ১৯৯২ ও ১৯৯৮ সালে মেল গিবসন ও ড্যানি গ্লোভারের সাথে লিও গেট্‌জ চরিত্রে অভিনয় করেন। তিনি ব্লকবাস্টার ক্রিসমাস চলচ্চিত্র হোম অ্যালোন (১৯৯০) ও এর অনুবর্তী পর্ব হোম অ্যালোন টু: লস্ট ইন নিউ ইয়র্ক (১৯৯২)-এ হ্যারি লাইম চরিত্রে অভিনয় করেন। ১৯৯১ সালে তিনি জেএফকে ছবিতে ডেভিড ফেরি এবং ১৯৯২ সালে তিনি মাই কাজিন ভিনি ছবিতে রাফ মাচিহো, মারিসা টোমে, ও ফ্রেড গুইনের সাথে নাম ভূমিকা ভিনসেন্ত চরিত্রে অভিনয় করেন। ১৯৯২ সালে দ্য পাবলিক আই ছবিতে আলোকচিত্রী লিও বার্নজি বার্নস্টাইন চরিত্রে তার অভিনয় সমাদৃত হয়। পেশি রবার্ট ডি নিরো ও আল পাচিনোর সাথে মার্টিন স্কোরসেজি পরিচালিত দি আইরিশম্যান চলচ্চিত্রে অভিনয় করেন। চলচ্চিত্রটি ২০১৯ সালের ১লা নভেম্বর সীমিত পরিসরে মুক্তি পায় এবং ২০১৯ সালের ২৭শে নভেম্বর থেকে নেটফ্লিক্সে এর ডিজিটাল স্ট্রিমিং শুরু হয়। রাসেল বাফালিনো চরিত্রের পেশির অভিনয় সমাদৃত হয় এবং তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার, গোল্ডেন গ্লোব পুরস্কার ও দুটি স্ক্রিন অ্যাক্টরস গিল্ড পুরস্কারের মনোনয়ন লাভ করেন। এছাড়া ২০১৯ সালের ২৯শে নভেম্বর প্রায় ২১ বছর পর তার তৃতীয় গানের অ্যালবাম পেশি... স্টিল সিঙিং প্রকাশিত হয়। "Joe Pesci | Biography & Facts"। এনসাইক্লোপিডিয়া ব্রিটানিকা (ইংরেজি ভাষায়)। সংগ্রহের তারিখ ৯ ফেব্রুয়ারি ২০১৯।  ক্রেপস, ড্যানিয়েল (২ ফেব্রুয়ারি ২০১৯)। "See Joe Pesci Make Rare Screen Appearance in Google's 'Home Alone' Ad"। রোলিং স্টোন (ইংরেজি ভাষায়)। সংগ্রহের তারিখ ৯ ফেব্রুয়ারি ২০১৯।  হ্যারিসন, ন্যান্সি (মার্চ ৮, ১৯৯২)। "Joe Pesci? That Guy Is Some Kind of Character"। দ্য নিউ ইয়র্ক টাইমস (ইংরেজি ভাষায়)। নিউ ইয়র্ক: নিউ ইয়র্ক টাইমস কোম্পানি। আইএসএসএন 0362-4331। নভেম্বর ১৪, ২০১৫ তারিখে মূল থেকে আর্কাইভ করা। সংগ্রহের তারিখ ৪ ডিসেম্বর ২০১৯।  "Joe Pesci"। সেলিব্রিটি ওয়ান্ডার (ইংরেজি ভাষায়)। মার্চ ২১, ২০১১ তারিখে মূল থেকে আর্কাইভ করা। সংগ্রহের তারিখ ৪ ডিসেম্বর ২০১৯।  "Jersey Boys Movie vs True Story – Real Frankie Valli, Tommy DeVito"। হিস্ট্রি ভার্সেস হলিউড (ইংরেজি ভাষায়)। জুন ২৭, ২০১৫ তারিখে মূল থেকে আর্কাইভ করা। সংগ্রহের তারিখ ৪ ডিসেম্বর ২০১৯।  "10 Oscar Winners Whose Speeches Were Under 11 Words"। মেন্টাল ফ্লস। সংগ্রহের তারিখ ৯ ফেব্রুয়ারি ২০১৯।  ফ্লেমিং জুনিয়র, মাইক (আগস্ট ২৭, ২০১৯)। "Netflix Sets November 1 Theatrical Bow For Martin Scorsese-Directed 'The Irishman:' 27 Day US & UK Rollout Comes Before Pic Streams For Thanksgiving Holiday"। ডেডলাইন হলিউড (ইংরেজি ভাষায়)। আগস্ট ২৭, ২০১৯ তারিখে মূল থেকে আর্কাইভ করা। সংগ্রহের তারিখ ৯ ফেব্রুয়ারি ২০২০।  কুপারিন্‌স্কি, অ্যামি (জানুয়ারি ১৩, ২০২০)। "Oscars 2020: Joe Pesci nominated for 'The Irishman.' Here are some other N.J. ties."। এন.জেড. (ইংরেজি ভাষায়)। জানুয়ারি ১৪, ২০২০ তারিখে মূল থেকে আর্কাইভ করা। সংগ্রহের তারিখ ৯ ফেব্রুয়ারি ২০২০।  "৭৭তম গোল্ডেন গ্লোব মনোনয়ন পেলেন যারা"। রাইজিংবিডি.কম (ইংরেজি ভাষায়)। ১০ ডিসেম্বর ২০১৯। সংগ্রহের তারিখ ৯ ফেব্রুয়ারি ২০২০।  "Joe Pesci's new jazz album is incredibly surreal, but sweet and sincere nonetheless – review"। দি ইন্ডিপেন্ডেন্ট (ইংরেজি ভাষায়)। নভেম্বর ২৯, ২০১৯। নভেম্বর ৩০, ২০১৯ তারিখে মূল থেকে আর্কাইভ করা। সংগ্রহের তারিখ ৯ ফেব্রুয়ারি ২০২০।  উইকিমিডিয়া কমন্সে জো পেশি সংক্রান্ত মিডিয়া রয়েছে। ইন্টারনেট মুভি ডেটাবেজে জো পেশি  (ইংরেজি) টার্নার ক্লাসিক মুভিজ ডেটাবেজে জো পেশি (ইংরেজি) রটেন টম্যাটোসে জো পেশি (ইংরেজি)